กบข.ให้สมาชิกรับสิทธิเที่ยวซาฟารี เวิลด์-ภูเก็ตแฟนตาซีลด50%
กบข. จับมือซาฟารี เวิลด์และภูเก็ต แฟนตาซี ลดค่าบัตรชมกว่า 50 %&nbsp;&nbsp;&nbsp;&nbsp;
16 ส.ค. 2553

กบข. จับมือซาฟารี เวิลด์และภูเก็ต แฟนตาซี ลดค่าบัตรชมกว่า 50 %     
นางสาวโสภาวดี เลิศมนัสชัย เลขาธิการคณะกรรมการกองทุนบำเหน็จบำนาญข้าราชการ (กบข.)  เปิดเผยว่า จากผลการสำรวจความพึงพอใจของสมาชิกทั่วประเทศที่มีต่อการดำเนินงานของ กบข. ประจำปี 2553  ทั้งในเชิงปริมาณ (Quantitative Study) และเชิงคุณภาพ (Qualitative Study) นั้น หนึ่งในผลการสำรวจได้ระบุว่ามีสมาชิกกว่าร้อยละ 37.4  ต้องการให้ กบข. จัดสวัสดิการด้านการท่องเที่ยวและพักผ่อนหย่อนใจเพิ่มมากขึ้น เพื่อให้สอดรับกับความต้องการของสมาชิกตรงตามเจตนารมณ์ที่ตั้งไว้  กบข. ได้รับความร่วมมือจาก ซาฟารี เวิลด์และภูเก็ต แฟนตาซี ร่วมจัดโครงการบัตรเดียว เที่ยวทั่วไทย ตอน “กบข.มอบสุข....สนุกทั้งครอบครัว”  มอบสิทธิพิเศษให้กับสมาชิก กบข. ทั่วประเทศ  รับส่วนลดพิเศษสูงสุดกว่าบุคคลทั่วไป เพื่อช่วยลดค่าใช้จ่ายให้กับสมาชิก  ซึ่งเป็นครั้งแรกที่ กบข. ขยายฐานสวัสดิการมอบความสุขไปยังครอบครัวของสมาชิกและถือเป็นการสร้างความสัมพันธ์ในครอบครัวให้เหนียวแน่นขึ้นอีกด้วย  ตรงนี้ตอบโจทย์ตามนโยบายหลักการจัดสวัสดิการของ กบข. ค่อนข้างชัดเจน คือ ทั้งสร้างความสุข และลดภาระ     ค่าใช้จ่ายไปในคราวเดียวกันด้วย   
ทางด้านนายผิน คิ้วคชา ประธานกรรมการบริหาร บริษัทซาฟารี เวิลด์ จำกัด (มหาชน) และบริษัทภูเก็ตแฟนตาซี จำกัด (มหาชน)  เปิดเผยว่า ซาฟารี เวิลด์และภูเก็ต แฟนตาซี ได้รับการพัฒนาปรับปรุงให้เป็นแหล่งท่องเที่ยว พักผ่อนหย่อนใจที่มีบริการครบถ้วนและสมบูรณ์แบบตามมาตรฐานสากลที่ให้ความสุข   ความสนุกสนาน   ความบันเทิงและความรู้แก่ผู้เข้าชม ทุกเพศ  ทุกวัย   จึงคาดว่าจะสร้างความประทับใจให้กับสมาชิกได้เป็นอย่างดี  ทั้งนี้   สิทธิพิเศษที่มอบให้กับสมาชิก กบข.  ถือว่าดีที่สุดตั้งแต่เคยมีมา คือ ซาฟารีเวิลด์มอบส่วนลดสูงสุดกว่า 30 %  และภูเก็ตแฟนตาซีมอบส่วนลดสูงสุดกว่า 50 %  สิทธิพิเศษนี้สมาชิกใช้สิทธิซื้อบัตรได้ตั้งแต่วันที่ 16 สิงหาคม – 15 ตุลาคม 2553 โดยบัตรดังกล่าวมีอายุ 1 ปี นับจากวันที่ซื้อบัตร